和永叔寒夜會飲寄江十
作者：劉敞
朝代：宋

paragraphs: 昔與江翁别，酣歌國門道。
黄花落酒罇，白髮藉霜草。
本謂此行遠，定知此樂難。
豈意二三子，復爲今夕歡。
主人文章伯，談道輒忘倦。
每至絕倒處，恨不使君見。
鳥迹上古書，龍頭冢中器。
其人骨已朽，感此相與醉。
呼問西飛雲，游子何當返。
寒風吟枯梧，歲月益已晚。
吾聞太華峰，乃有神仙居。
莫逐秦時人，獨結山中廬。